መዓርግ ጵጵስና ክቕብኡ ኣቡነ ኣብርሃ ካብ ዘርኣ-ክህነት ከረን፡ ምስ 13 ብጾቶም፡ ናብ ቫቲካን ትምህርቶም ንኽቕጽሉ ተላእኩ። ኣዝዮም ንፉዕ ስለ ዝነበሩ ብትምህርቲ ፍልስፍና ብዶክተርይነት ሊቅነቶም ኣመስከሩ። ትምህርቲ ተዎሎጅያ (ስነ-ሃይምኖት) ኸኣ ደረብሉ። ኣይጸንሑን ከኣ ብ 1944 ክህነት ተቐበሉ። ትምህርቶም ኣጠናቒቖም ንሃገሮም ምስ ተመልሱ ኣብ ኣዲስ ኣበባ ከም መምህር ዘርአ-ክህነት ተቘጺሮም ስርሖም ጀመሩ። ካብኡ ኸኣ ተምሃሮኦም ሒዞም ንኸሰልጥኑዎም ንሮማ ተመለሱ። ኣብኡ ኸሎዉ ምስ ራድዮ ቫቲካን ብምትእስሳር ይሰርሑ ነበሩ። ብ 1961፡ ድሕሪ ኣቡነ ኣስራተማርያም ይምሩ፡ ናይ ሰበኻ ኣስመራ ጳጳስ ተሸይሞም መዓርግ ጵጵስና ተቐብኡ፣ ክሳብ 1984 ከኣ ኣገልገሉ። ሽዑ ብብጹዕ ኣቡነ ዘካርያስ ዮሃንስ ተተኪኦም ንሶም ኣብ ምምህርና ፍልስፍና ስነ-ሃይማኖትን ተሰጋገሩ። ብ 1992 ብሕማም ተጠቒዖም ንሮማ ተጓዓዙ፣ ኣብኡ ኣብ መዕቈብ ኣረጋውያን ብምእታው ክሳብ ጊዜ ሞቶም (2000) ተዓቝቡ። ብሓፈሻዊ ኣዘራርባ፡ ሃዋርያዊ ተልእኾ ቤተ-ክርስትያን ካቶሊክ፡ ኣብ ልዕሊ ትምህርተ-ክርስቶሳዊ ተልእኾኡ ማለት'ዩ፡ ሰብኣዊ ምዕባሌ ደቂ ተባዕትዮን ኣንስትዮን፡ ኣብ ትምህርቲ ሕጻናትን በጽሕታትን ምንጣፍ፡ ዘኽታማት ምእላይ፡ ኣብ ዓውድታት ክንክንን ጥዕናን ምስታፍ፡ ምብጻሕ ምእመናን ስድራቤታትን፡ ሕሙማት ምእላይ፡ ደቀባት ካህናትን ደናግልን ምዅስኳስን ምድላውን ... ወዘተ ኢዩ። ባህርያት ኣቡነ ኣብርሃ ፍራንስዋ ሓደ ካብ ባህርያት ኣቡነ ኣብርሃ ፍራንስዋ በቲ ኣብ ልዕሊ መናእሰይ ዝነበሮም ሓልዮት ክግለጽ ይከኣል። ንኣብነት ብ 24-28 ግንቦት 1971 ኣብ ዩኒቨርሲቱ ኣስመራ ዜስምዕዎ መደረ ክጥቀስ ይከኣል። ዝርዝራዊ ለበወኦም ድሕሪ ምቕራብ - ስልጣን ኣኽብሩ፡ ሕጊ ስዓቡ፡ ግቡእኩም ኣማልኡ፡ መሰል-ሰብ ኣኽብሩ - ከምዚ ዚስዕብ በሉ። "መንእሰያት ሽግራት ስለ ዘጓነፎምን ዘጋጠሞምን ኢና ተኣኪብና ዘሎና። እምበኣርከስ ጊዜና ዝፈጠሮ ሽግር፡ ፈተና ተጓኒፉዎም እንሆ፣ መናእሰይ ክህወኹ ንርእዮም ኣሎና። ፈተና ካብ ዓቕሞም ንላዕሊ ስለ ዝዀነ፡ ፈተና ድማ መፍትሒ እንተድኣ ዘይተረኺቡሉ ከየሸንፎም የፍርሕ'ዩ" በሉ። ኣብቲ እዋንቲ ብደርጊ ዝተኣታተወ ዴሳዊ ትምህርትን ስርዓትን ኣዝዮም ይቃወምዎ ስለ ዝነበሩ፡ ከይፈርሁ "ሕማም ጋሻ" (ጋሻ ማለት መንግስቱ ዘምጽኦም ኣጋይሽ - ንማርክስ፡ ሌኒን፡ ኤንግልስ - ማለቶም ነበረ) እናበሉ ይምድሩ ነበሩ። ምንጪ ስእሊ, ኣቡነ ኣብርሃ ፍራንስዋ ንመንእሰያትና ሕማም ጋሻ ንፋስ ክሃርሞም ይርኤ ኣሎ፣ ንኣእምሮኦም ዜደንቍር ጌጋ ትምህርቲ ይወሃቦም ኣሎ ... መንእሰያትና ዝተበከለ ንፋስ እናስተንፈሱ ክጥዕዩ ኣይክእሉን፣ ተነቀፍቲ ስለ ዝዀኑ ክንድዚ ዝኣክል ጕድለት ካብ ኣቦታቶም ክርእዩ ኣይግባእን ስለ ዝዀነ እንታይ ይዅኑ?
